‘โต้ง’กลับลําเดินหน้าเสรี
&#8220;โต้ง&#8221; ยอมถอย ไฟเขียวเดินหน้าเปิดเสรีธุรกิจหลักทรัพย์ ค่าคอมมิชชัน ลั่นไม่แปรรูป ตลท.เด็ดขาด ด้าน บล.ยื้อสุดขีด หวังเก็บต๋งแบบขั้นบันได
13 เม.ย. 2555

“โต้ง” ยอมถอย ไฟเขียวเดินหน้าเปิดเสรีธุรกิจหลักทรัพย์ ค่าคอมมิชชัน ลั่นไม่แปรรูป ตลท.เด็ดขาด ด้าน บล.ยื้อสุดขีด หวังเก็บต๋งแบบขั้นบันได 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ที่ประชุมคณะกรรมการพัฒนาตลาดทุนไทยนัดแรก ที่มี นายกิตติรัตน์ ณ ระนอง รองนายกรัฐมนตรี และ รมว.คลัง เป็นประธาน มีมติเห็นชอบเรื่องการเปิดเสรีธุรกิจหลักทรัพย์ ได้แก่ การเปิดเสรีใบอนุญาตประกอบธุรกิจหลักทรัพย์และค่าธรรมเนียมซื้อขายหลักทรัพย์ (ค่าคอมมิชชัน) ให้เป็นไปตามกลไกตลาดแข่งขันได้อย่างเสรี 
ผู้ที่มีความพร้อมก็สามารถยื่นขอใบอนุญาตขอประกอบธุรกิจหลักทรัพย์ได้ เพื่อเตรียมความพร้อมรองรับการเปิดเสรีประชาคมเศรษฐกิจอาเซียน (เออีซี) และการเชื่อมโยงตลาดทุนภูมิภาคเข้าด้วยกัน
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) เมย์แบงก์ กิมเอ็ง (ประเทศไทย) กล่าวว่า ในส่วนของโบรกเกอร์มีการหารือกันว่าการคิดค่าคอมมิชชันควรมีระดับราคาไม่แตกต่างกันมากเกินไป เพื่อให้ธุรกิจแข่งขันกันอย่างเป็นธรรม ดังนั้นโบรกเกอร์จึงจะกลับไปใช้ค่าคอมมิชชันแบบขั้นบันไดเหมือนเดิม เพื่อเป็นอัตราแนะนำให้สมาชิกใช้เป็นอัตราอ้างอิงในการคิดค่าคอมมิชชันกับลูกค้าในแต่ละกลุ่ม
นอกจากนี้ หากโบรกเกอร์ใดคิดค่าคอมมิชชันต่างจากอัตราแนะนำจะหามาตรการดูแลภายใต้หลักการกำกับดูแลตัวเอง (เอสอาร์โอ) เพื่อให้สมาชิกปฏิบัติตามแนวทางที่กำหนดไว้ ซึ่งอาจจะใช้กฎหมายการค้าระหว่างประเทศ เรื่องการป้องกันการทุ่มตลาดเป็นหลักอ้างอิง 
ทั้งนี้ โบรกเกอร์จะใช้ค่าคอมมิชชันอัตราแนะนำไปจนกว่าจำนวนบัญชีหลักทรัพย์ในเมืองไทยจะเพิ่มมากขึ้น จนเพียงพอให้เกิดการกำหนดแนวทางเสรีโดยไม่ต้องยึดแนวทางของสมาคม เช่น เกาหลีมี 8 ล้านบัญชี จากประชากร 23 ล้านคน ขณะที่เมืองไทยมีจำนวนบัญชีไม่ถึง 1 ล้านบัญชี 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า ตลาดหลักทรัพย์ฯ จะให้การสนับสนุนโบรกเกอร์ในการพัฒนาคุณภาพ แต่ไม่เห็นด้วยที่โบรกเกอร์จะเสนอให้ตลาดหลักทรัพย์ฯ เป็นผู้ออกประกาศการจัดเก็บค่าคอมมิชชันขั้นต่ำ ซึ่งเรื่องนี้จะมีการหารือในที่ประชุมคณะกรรมการ ตลท. วันที่ 18 เม.ย.นี้ 
นายชาลี จันทนยิ่งยง รองเลขาธิการ ก.ล.ต. กล่าวว่า การใช้อัตราค่าคอมมิชชันแนะนำนั้น สมาคมโบรกเกอร์ไม่มีอำนาจจะไปบังคับสมาชิกด้วยกัน แต่ใช้เป็นอัตราแนะนำได้ ดังนั้นควรระมัดระวังเพราะอาจเข้าข่ายการทำผิดกฎหมายกระทรวงพาณิชย์ เรื่องการแข่งขันทางการค้าได้ 
การเปิดเสรีไม่ได้หมายความว่าค่าคอมมิชชันจะถูกตลอดไป สามารถปรับขึ้นได้ตามคุณภาพและบริการ แต่หากการแข่งขันมีผลกระทบต่อคุณภาพ ก.ล.ต. ก็พร้อมที่จะเข้าไปดูแล
ด้านนายกิตติรัตน์ กล่าวภายหลังการประชุมคณะกรรมการพัฒนาตลาดทุนไทย ว่า ที่ประชุมมีมติเห็นชอบเรื่องการผลักดันมาตรการภาษีที่เกี่ยวข้องกับการออมและการลงทุน เพื่อไม่ให้เกิดความเหลื่อมล้ำระหว่างตลาดเงินตลาดทุน ซึ่งคลังและกรมสรรพากรต้องเร่งหาข้อสรุปและตัดสินใจภายในเดือน พ.ค.นี้ ก่อนเสนอต่อที่ประชุมคณะรัฐมนตรี (ครม.) ภายในเดือน มิ.ย.นี้ 
นอกจากนี้ ที่ประชุมยังมีมติไม่ให้แปรรูปตลาดหลักทรัพย์ฯ เพราะรัฐบาลไม่มีนโยบายในเรื่องนี้ ซึ่งขณะนี้คลังได้ขอร่าง พ.ร.บ.หลักทรัพย์และตลาดหลักทรัพย์แห่งฯ พ.ศ. 2535 กลับคืนมาจากกฤษฎีกาแล้วเพื่อขอแก้ไขเรื่องดังกล่าว
“ไม่มีความจำเป็นต้องแปรรูปตลาดหลักทรัพย์ฯ เพราะไม่อยากให้ตลาดหลักทรัพย์ฯ อยู่ภายใต้การครอบงำของโบรกเกอร์ หรือใครที่มีทุนเข้มแข็ง รัฐบาลได้ยกเว้นภาษีนิติบุคคลให้ตลาดหลักทรัพย์ฯ เพื่อให้นำเงินไปพัฒนาองค์กรตลาดทุนให้เข้มแข็ง จึงเห็นว่าน่าจะคงโครงสร้างนี้ต่อไป เพราะตลาดหลักทรัพย์ฯ สามารถอยู่ได้โดยไม่จำเป็นต้องมีผู้ถือหุ้นในตลาด และอยากให้ประเทศคงความเป็นผู้ถือหุ้นใหญ่ต่อไป ซึ่งเรื่องนี้ไม่ใช่นโยบายของ รมว.คลัง แต่เป็นนโยบายของรัฐบาล” นายกิตติรัตน์ กล่าว